《汪刺史守愚修元遗山先生墓诗以纪之》
清代·伊朝栋

金源有诗人，文采兼亮节。瓣香绍坡谷，夕秀启虞揭。

同时李与绍，俯首敢颃颉。孤臣念君国，白雪盈华发。

青城阅古今，日望蔡州泣。国亡不复仕，著书自怡悦。

遗墓傍五花，七字表荒碣。阅世五百年，白杨风凄咽。

残碑牛砺角，华表采樵折。耕稼魏公庄，后嗣谁抚恤。

忻州值贤牧，异代吊往哲。新营文献祠，杞菊荐蠲洁。

五读中州诗，仰止先生切。剩欲驱车游，遗像晋拜谒。

振衣野史亭，凭眺延山月。怅望寄千秋，此愿空蕴结。

作者简介：福建宁化人，初名恒瓒，字用侯，号云林。乾隆三十四年进士，授刑部主事，遇事不可，必据理力争。历本部郎中，官至光禄寺卿。卒年七十九。有《南窗丛记》、《赐砚斋诗钞》。